
Având în vedere Legea nr. 24/2007, privind reglementarea şi administrarea spaţiilor verzi din intravilanul localităţilor, modificată şi completată de Legea nr. 313/2009, prin care autorităţile publice locale au obligaţia să asigure integritatea, refacerea, îngrijirea, protecţia şi conservarea spaţiilor verzi pentru menţinerea biodiversităţii lor, să elaboreze şi să aplice un complex de măsuri privind aducerea şi menţinerea spaţiilor verzi în starea corespunzătoare funcţiilor lor şi să asigure finanţarea materialului dendrofloricol şi a lucrărilor aferente necesare pentru amenajarea şi regenerarea vegetaţiei în spaţiile verzi.
Ca urmare a adresei SC 2008-25608 din 11 noiembrie 2008, Direcţia de Mediu a propus pentru obţinere de fonduri nerambursabile mai multe parcuri printre care şi Grădina (Parcul) Botanică din Timişoara.

Studiul de fezabilitate a fost întocmit în anul 2006, iar pentru obţinerea fondurilor de mediu nerambursabile este obligatorie actualizarea studiilor de fezabilitate şi a proiectelor tehnice în conformitate cu HG nr. 28/2008 privind aprobarea conţinutului-cadru al documentaţiei tehnico-economice aferente investiţiilor publice, precum şi a structurii şi metodologiei de elaborare a devizului general pentru obiective de investiţii şi lucrări de intervenţii şi nu doar o actualizare a Devizului General aprobat prin HCL nr. 181/2007. 

În acest sens s-a întocmit documentaţia pentru achiziţia serviciului de „Actualizare Studiu de Fezabilitate, Proiect tehnic, Caiet de sarcini, Detalii de execuţie şi Proiect autorizaţie construire pentru Reamenajarea şi modernizarea Grădinii (Parcului) Botanice Timişoara”, deoarece societatea care a întocmit studiul de fezabilitate în 2006 a renunţat la drepturile de autor.
Primăria Municipiului Timişoara a întocmit în cursul lunii februarie 2009 Actualizarea Studiului de Fezabilitate pentru Reamenajarea şi modernizarea Grădinii (Parcului) Botanice din Timişoara, pentru AXA 1 POR, realizat de SC GREEN PROJECT SRL Iaşi, aviz favorabil al Comisiei CTE nr. 65/04.08.2009. 

Grădina Botanică a fost concepută pentru a îndeplini funcţii multiple: ştiinţifică, didactică, educativă şi recreativă. Dispunerea şi extinderea sectoarelor sugerează că funcţiile didactice şi ştiinţifice sunt preponderente.

Având în vedere starea actuală a parcului: vegetaţia îmbătrânită, pierderea pe parcursul anilor a unui număr foarte mare de specii, starea degradată a mobilierului urban, a aleilor, a gardului împrejmuitor, a casieriei şi grupului sanitar existent, lipsa sistemului de iluminat, intenţia Primăriei Municipiului Timişoara este de a reamenaja şi moderniza acest parc pentru includerea lui în circuitul ştiinţific internaţional. Prin HCL nr. 493/18.12.2007 parcul a fost numit Grădină Botanică.

Suprafaţa totală de amenajat a grădinii este de 84.103 mp, din care suprafaţa gazonată este de 67.572,70 mp, se vor planta 9000 bucăţi arbori şi arbuşti. Execuţia se întinde pe parcursul a 24 de luni.
PROPUNEM:

Având în vedere starea actuală a grădinii botanice, propunem Comisiilor de specialitate ale Consiliului Local al Municipiului Timişoara aprobarea Actualizării Studiului de Fezabilitate pentru Reamenajarea şi modernizarea Grădinii (Parcului) Botanice din Timişoara în valoare de 10.230.358,50 lei plus TVA conform Devizului general întocmit de SC GREEN PROJECT SRL Iaşi.

